Hátborzongató weboldal: lehet, hogy innen kukkolnak a hálószobájába?
Az egyik weboldal több tízezer lakásba pillant be, a lakók tudta nélkül.
Az InSecam nevű weboldal több mint 73 ezer lakásbelsőt, kertet, munkahelyet mutat mintegy 256 országból, nem titkosított biztonsági kamerák képeit megszerezve. A kamerák tulajdonosai – jegyzi meg a Motherboard cikke – nagyot hibáztak, nem változtatták meg az alapértelmezett felhasználónevet és jelszót.

A bal oldalon felsorolt országnevek között sajnos Magyarország is szerepel, 402 esettel, feltehetően a lakástulajdonosok nem is tudnak erről.

Az oldal, amely az IP-címe alapján moszkvai eredetű, olyan nagynevű gyártók biztonsági kameráinak képeit közli, mint a Panasonic, a Linksys vagy a Foscam, de persze hangsúlyozni kell, ez nem a gyártók hibája, hanem azoké a felhasználóké, akik nem vették a fáradságot a titkosításra.

A Motherboard cikkének megjelenése után az InSecam oldal e-mailben kereste meg őket, kifejtve, hogy az oldal célja, hogy felhívja a figyelmet egy olyan biztonsági problémára, amelyik sokáig „sötétben” volt. A rendszergazda szerint még senki sem kérte, hogy eltávolítsák lakásának képét a weboldalról, feltehetően a felhasználók nem is tudnak erről a megjelenésről. Állítólag a képek hozzáadása a rendszerhez automatikusan történik.

Az e-mailből az is kiderül, hogy amint megváltoztatja valaki az alapértelmezett felhasználónevet és jelszót, eltűnik a kép a rendszerből. Úgyhogy ha biztonsági kamerája van, és ezt még nem tette meg, gyorsan tegye meg, függetlenül attól, hogy felkerült-e vagy sem erre a kukkoló weboldalra.
InSecam jleszó IP-kamerához IP-kamera biztonsági beállítások